Χωρική πολυκριτηριακή ανάλυση οικολογικών δασικών κατασκευών συμβατών με την πολιτική περιβάλλοντος
Authors: Σταματίου Χρήστος 
Published: September 2021

Στις λειτουργίες που καλείται να εκπληρώσει ένα δασικό οικοσύστημα με βάση τη διεθνή και εθνική βιβλιογραφία είναι και η λειτουργία της αναψυχής. Ως δασική αναψυχή, στη δασοπονία, εννοείται μια σειρά δραστηριοτήτων όπως η ορειβασία, ο περίπατος, η άσκηση αθλημάτων, η αισθητική απόλαυση, η μελέτη και η παρατήρηση φυτών. Τα τμήματα που προσφέρονται για δασική αναψυχή θα πρέπει να είναι εύκολα προσβάσιμα τόσο από οδικές αρτηρίες όσο και από άλλα πιθανά μέσα και η αξία ενός δάσους αναψυχής εξαρτάται από τη θέση του αλλά και από τα χαρακτηριστικά τόσο του δάσους όσο και της γύρω περιοχής. Η Δασική υπηρεσία με τα δασικά χωριά έκανε την αρχή για την ανάπτυξη του εναλλακτικού τουρισμού στα δάση της Ελλάδας, προσφέροντας διαμονή σε ξύλινους οικίσκους μέσα στα δάση. Στα 20 χρόνια λειτουργίας, τα δασικά χωριά έχουν αποκτήσει πολλούς ανταγωνιστές, καθώς πολλοί ιδιώτες κατασκεύασαν τα δικά τους ξύλινα χωριά σε περιοχές κοντά στα δάση ή σε περιοχές οικοτουριστικού ενδιαφέροντος. Η προώθηση του εναλλακτικού τουρισμού στα δάση της Ελλάδας ώστε να αναπτυχθεί στα πλαίσια της βιώσιμης ανάπτυξης και η προώθηση της Ελλάδας ως οικοτουριστικού προορισμού στην διεθνή αγορά τουρισμού θα προσφέρει εργασία στις ορεινές περιοχές της χώρα μας και αλλαγή της αντίληψης ότι Ελλάδα είναι μόνο ήλιος και θάλασσα. Η χωρική ανάλυση αποτελεί το επίκεντρο των Γεωγραφικών Συστημάτων Πληροφοριών, καθώς περιλαμβάνει όλους τους μετασχηματισμούς, τους χειρισμούς και τις μεθόδους που μπορούν να εφαρμοστούν στα γεωγραφικά δεδομένα ώστε αυτά να μετατραπούν σε χρήσιμες πληροφορίες, και να μπορούν να υποστηρίξουν τις διαδικασίες λήψης αποφάσεων. Πολλές μέθοδοι χωρικής ανάλυσης είχαν αναπτυχθεί πολύ πριν την εμφάνιση των ΓΣΠ, ωστόσο σήμερα η χρήση των ΓΣΠ, τα οποία περιλαμβάνουν όλο και περισσότερα αναλυτικά εργαλεία, διευκολύνει σημαντικά την εφαρμογή απλών τεχνικών ανάλυσης και παρέχει δυνατότητες εφαρμογής σύνθετων μεθόδων για την επίλυση επιστημονικών αλλά και καθημερινών προβλημάτων. Ο συνδυασμός της χωρικής ανάλυσης με την πολυκριτηριακή ανάλυση και την ανάλυση SWOT, που είναι ένα συμμετοχικό εργαλείο που εφαρμόζεται ευρέως στη στρατηγική υποστήριξη αποφάσεων, χρησιμοποιούνται στην Διδακτορική Διατριβή με στόχο το στρατηγικό σχεδιασμό της δασικής αναψυχής μέσω της ανάπτυξης του δικτύου των δασικών χωριών σε όλη την Ελλάδα. Η αξιοποίηση της εμπειρίας από τα 20 χρόνια λειτουργίας των δασικών χωριών με την υβριδική μέθοδο της SWOT-AHP ή αλλιώς A’WOT μας δίνει την δυνατότητα εντοπισμού των σημαντικότερων δεικτών για την δημιουργία νέων δασικών χωριών και τους στόχους της πολιτικής για αυτά. Επιλέγοντας το ξύλο ως βασικό δομικό υλικό και στα νέα δασικά χωριά τα οικήματα θα είναι πλήρως φυσικά και οικολογικά, με μεγάλη αντοχή στο χρόνο, άριστη σεισμική συμπεριφορά και εξαιρετική θερμομόνωση. Η προώθησης της κατασκευής ξύλινων σπιτιών από τα δάση της Ελλάδας και η μείωση των εισαγωγών θα μειώσει το έλλειμμα στο εμπορικό ισοζύγιο της Χώρας, το οικολογικό αποτύπωμα των κατασκευών και θα φέρει ευκαιρίες απασχόλησης στον ορεινό πληθυσμό που ασχολείται με την συγκομιδή του ξύλου. Οι προτάσεις για την τοποθεσία ίδρυσης νέων δασικών χωριών κατασκευασμένων από ξύλο έχουν στόχο την αναβάθμιση του οικοτουριστικού προϊόντος της Ελλάδας.